《送赵几道赴台州录事》
宋代·薛师石

厅前绠汲何从来，清流海底通九垓。天河地脉㶏旋转，上中下井躔三台。

满城桃花二仙种，方广金殿三门开。一时会上几许人，若匪佛种应仙才。

于公徒知高其闾，岂识大化非胚胎。今兹送言暂相别，诗规笔诲纷崔嵬。

傅说明星定入梦，方朔迹秽空谐诙。不昵不阿予与汝，古交淡淡无嫌猜。

作者简介：（1178—1228）温州永嘉人，字景石，号瓜庐。薛弼曾孙。隐居不仕，筑室会昌湖上。工小楷，篆籀斯隶，深造其极。尤工诗。有《瓜庐集》。